Craig Heberer og Christopher McGuire frá bandarísku samtökunum The Nature Conservancy heimsóttu Ísland nýverið til að kanna áhuga á samstarfi um sjálfbærar veiðar og myndavélaeftirlit . Útgerðarmenn hér á landi hafa látið í ljósi efasemdir um myndavélareftirlit um borð í skipum , og benda þá meðal annars á persónuverndarsjónarmið og vísa einnig til þess að myndefnið yrði svo mikið að töluverðan mannafla þyrfti til að fara yfir það allt . Þeir Craig Heberer og Christopher McGuire segja þó persónuverndarsjónarmið í hávegum höfð . „ Við erum ekki að fylgjast með sjómönnunum heldur fiskinum . Það eru engar myndavélar þar sem sem enginn fiskur er , “ segir Craig . Til framtíðar litið yrði myndefnið aldrei notað óunnið í neinum mæli , segja þeir , því fyrst þurfi að ná út úr því upplýsingum um aflann . „ Víðast hvar er reyndar enn verið að láta fólk horfa á myndefnið en stefnan er að koma þeirri vinnu yfir í sjálfvirkan greiningarbúnað í tölvum . Vandinn er sá að ef tölva á að þekkja fisktegundir í sundur þá þarf óskaplega mikið magn af myndum . Þar er verkefni framtíðarinnar og við höfum verið að fjárfesta í því , “ segir Christopher . Sækja ekki í átök The Nature Conservancy eru bandarísk náttúruverndarsamtök , býsna öflug með meira en milljón meðlimi , meira en 400 vísindamenn innanborðs og starfsemin teygir anga sína til 79 landa í öllum heimsálfum . Þeir leggja mikla áherslu á að samtök þeirra sækist ekki eftir átökum heldur samstarfi við hagsmunaaðila og stjórnvöld á hverjum stað . „ Við nálgumst hlutina úr frá vísindalegu sjónarmiði , reynum að skilgreina þau verkefni sem ráðast þarf í á sviði verndunar og drögum fram lausnir á þessum vandamálum , “ segir Chris . „ Ýmis önnur óháð samtök leggja alla áhersluna á baráttu og hafa hátt , en okkar nálgun er sú að ræða beint við sjómenn og aðra í greininni . Þar segjum við að enginn hafi meiri hagsmuni af því að fiskveiðum sé vel stjórnað . “ Christopher er yfirmaður haftengdra verkefna hjá samtökunum en Craig sér um eftirlitsverkefni með túnfiskveiðum víða um heim . Ísland gæti tapað forystunni Þeir heimsóttu Ísland í nóvember , sóttu Sjávarútvegsráðstefnuna í Hörpu og áttu fundi með fulltrúum bæði stjórnvalda og úr greininni . Chris segir að þegar horft er til Íslands utan frá líti margir svo á að við höfum verið leiðandi afl í fiskveiðistjórnun . Ekki sé þó hægt að ganga frá því sem vísu að Ísland haldi þeirri stöðu sinni . „ Í okkar starfi sjáum við víða um heim að verið er að koma á miklu víðtækara eftirliti með myndavélabúnaði . Ísland gæti hæglega setið eftir í þeiri þróun og tapað forystusæti sínu á þessu sviði býsna hratt . Ég er ekki viss um að þið mynduð vilja það . “ Chris segir frá því að í nýlegri skýrslu hafi verið greint frá því að á heimsvísu séu rúmlega þúsund skip komin með myndavélakerfi um borð sem tryggir 100 prósent eftirlit með veiðunum . Eftir fimm ár megi búast við að kannski fimm eða tíu þúsund skip verði komin með slíkan búnað , en það fer þó eftir því hve hröð þróunin verður . „ Ef nýjungar í gervigreind verða til þess að lækka kostnað þá gerist þetta hraðar . En við höfum fyrst og fremst lagt áherslu á stærri útgerðir og arðbærar veiðar , því þær hafa efni á slíkum búnaði og geta nýtt sér hann til að ná auknum verðmætum úr veiðunum . Þetta eru mest annað hvort MSC-vottaðar veiðar eða veiðar sem stefnt er að því að fá MSC-vottun á . Þetta geta verið túnfiskveiðar eða þorskveiðar eða hvað sem er , en áhuginn á því að fjárfesta í þessum búnaði er ekki síst til staðar vegna þess að í því getur verið fólgið ákveðið markaðsforskot . “ Hann bendir á að MSC sé alltaf að þróa staðla sína og gera þá strangari . Takmarkað eftirlit upp á kannski 15 prósent sé ekki lengur nein fyrirmynd , heldur er gert ráð fyrir 100 prósent eftirliti . „ Menn hækka viðmiðin og þá vilja allir fara þangað . Þetta verða arðbærar veiðar eins og þær sem stundaðar eru hér á landi . “